32011R1141
L 293/22
SLUŽBENI LIST EUROPSKE UNIJE
UREDBA KOMISIJE (EU) br. 1141/2011
od 10. studenoga 2011.
o izmjeni Uredbe (EZ) br. 272/2009 o dopunjavanju zajedničkih osnovnih standarda zaštite civilnog zračnog prometa u vezi s upotrebom zaštitnih skenera u zračnim lukama EU-a
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 300/2008 Europskog parlamenta i Vijeća od 11. ožujka 2008. o zajedničkim pravilima u području zaštite civilnog zračnog prometa i stavljanju izvan snage Uredbe (EZ) br. 2320/2002 (1), a posebno njezin članak 4. i Prilog,
budući da:
(1)
U skladu s člankom 4. stavkom 2. Uredbe (EZ) br. 300/2008, od Komisije se zahtijeva da donese opće mjere osmišljene za izmjenu nebitnih elemenata zajedničkih osnovnih standarda utvrđenih u Prilogu toj Uredbi, njihovim dopunjavanjem.
(2)
Člankom 4. stavkom 3. Uredbe (EZ) br. 300/2008 nadalje se predviđa da Komisija mora donijeti detaljne mjere za provedbu zajedničkih osnovnih standarda zaštite civilnog zračnog prometa utvrđenih u Prilogu toj Uredbi, kako su dopunjeni općim mjerama koje je Komisija donijela u skladu s člankom 4. stavkom 2.
(3)
Posebno, Uredbom Komisije (EZ) br. 272/2009 (2) o dopunjavanju zajedničkih osnovnih standarda zaštite civilnog zračnog prometa, predviđaju se opće mjere u vezi s dopuštenim metodama zaštitnog pregleda putnika, kako je utvrđeno u dijelu A njezinog Priloga.
(4)
Zaštitni skeneri djelotvorna su metoda zaštitnog pregleda putnika i treba ih odobriti za upotrebu u zračnim lukama EU-a dodavanjem na popis dopuštenih metoda pregleda.
(5)
Komisija je od svog Znanstvenog odbora za novootkrivene zdravstvene rizike i zdravstvene rizike u nastajanju (SCENIHR) zatražila da ocijeni moguće učinke koje bi na zdravlje ljudi mogli imati zaštitni skeneri koji koriste ionizirajuće zračenje. Ne dovodeći u pitanje Direktivu Vijeća 96/29/Euratom od 13. svibnja 1996. o utvrđivanju osnovnih sigurnosnih normi za zaštitu zdravlja radnika i stanovništva od opasnosti od ionizirajućeg zračenja (3) i Direktivu 2006/95/EZ Europskog parlamenta i vijeća od 12. prosinca 2006. o usklađivanju zakonodavstava država članica o električnoj opremi namijenjenoj upotrebi u određenim naponskim granicama (4), kako bi se zaštitilo zdravlje i sigurnost građana, u se ovoj fazi na popis dopuštenih metoda za zaštitni pregled putnika u svrhu zaštite zračnog prijevoza dodaju samo zaštitni skeneri koji ne koriste ionizirajuće zračenje.
(6)
Na upotrebu zaštitnih skenera trebala bi se primjenjivati posebna provedbena pravila, kojima bi se omogućila upotreba ove metode zaštitnog pregleda, pojedinačno ili u kombinaciji, kao primarnog ili sekundarnog sredstva i pod određenim uvjetima utvrđenim kako bi se osigurala zaštita temeljnih prava. Oni se donose zasebno, u skladu s člankom 4. stavkom 3. Uredbe (EZ) br. 300/2008.
(7)
Utvrđivanjem posebnih operativnih uvjeta za korištenje zaštitnih skenera i davanjem mogućnosti putnicima da se podvrgnu alternativnim metodama zaštitnog pregleda, ovom se Uredbom, zajedno s posebnim provedbenim pravilima donesenim u skladu s člankom 4. stavkom 3. Uredbe (EZ) br. 300/2008, poštuju temeljna prava i načela posebno priznata u Povelji o temeljnim pravima Europske unije, što uključuje poštivanje ljudskog dostojanstva te privatnog i obiteljskog života, prava na zaštitu osobnih podataka, prava djece, prava na slobodu vjeroispovijesti i zabrane diskriminacije. Ova se Uredba mora primjenjivati u skladu s tim pravima i načelima.
(8)
Komisija će blisko surađivati s industrijom i državama članicama kako bi se osiguralo da se zaštitni skeneri koji se temelje na automatiziranom otkrivanju prijetnje što prije uvedu u zračne luke EU-a, tako da više nije nužno da slike pregledava bilo koja osoba.
(9)
Mjere predviđene ovom Uredbom u skladu su s mišljenjem Odbora za zaštitu civilnog zračnog prometa,
DONIJELA JE OVU UREDBU:
Članak 1.
Prilog Uredbi (EZ) br. 272/2009 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. studenoga 2011.